Valkeliga kry nuwe formaatDie Valkerugbyunie (VRU) se klubligas kry vanjaar `n nuwe formaat. Daar sal `n opstellende ronde vir die voorste elf klubs wees, waarna die topses sake in die Peregrineliga en die onderste vyf in die Merlinliga sal uitspook. Die ander nege klubs (wat elk net een span inskryf) speel oor `n dubbele ronde in die Kestrelliga. Dit beteken dat East Rand United (ERU), wat die Merlinliga verlede jaar dramaties gewen het, nie vanselfsprekend vir die topliga in aanmerking kom nie en van voor af hard daarvoor sal moet werk. Hy kry egter `n goeie wegspringkans wanneer hy met die intrapslag op 5 Maart teen verlede jaar se Peregrine-agteros, NWU Vaal, kragte meet. Met die Luiperdsklubs Vaal Reefs en Klerksdorp buite rekening (hulle speel vanjaar by die Griffons), laat dit die kampioen, Brakpan, Vereeniging, Springs, Boksburg en NWU Vaal van verlede jaar se Peregrineklubs om die opstellende ronde met die Merlinklubs uit te spook. Naas ERU speel verlede jaar se Merlinklubs Nigel, Sasolburg, Kemptonpark, die Vaaldriehoekse Universiteit vir Tegnologie en Benoni in die opstellende ronde. Verlede jaar se Merlin-agteros, Elsburg, is afgeskuif na die Kestrelliga saam met verlede jaar se deelnemers Meyerton, Buffels van Balfour, Edenvale Panthers, Heidelberg, Oos-Rand Polisie, Delmas, Vanderbijlpark en Edenpark. ♦ Die kwessie wie die Valke in die oop klubs se reeks om die Goue Beker gaan verteenwoordig is nog nie afgehandel nie, en die deelnemer sal eers bevestig word sodra dit afgehandel is. Die Valke is die enigste bond wat nog sy verteenwoordiger in die reeks benoem het nie.